钦定古今图书集成/明伦汇编/闺媛典/第039卷 > 《悼艰赋》孙氏
## 钦定古今图书集成/明伦汇编/闺媛典/第039卷 > 《悼艰赋》孙氏

伊禀命之不辰，遭天难之靡忱。夙无父之何怙，哀殄
瘁以抽心。览《蓼莪》之遗什，咏《肥泉》之馀音。经四位之
代谢，虽积祀而思深。伊三从而有归，爰奉嫔于他族。
仰慈姑之惠和，荷仁泽之陶渥。释褧服以斩衣，代罗
帷以缟布。仰慈尊以饮泣，抚孤影以协慕。遇飞廉之
暴骸，触惊风之所会。扶摇奋而上跻，颓云下而无际。
顿于悒之当春，望峻陵而郁青，瞻空宇之寥廓，愍宿
草之发生，顾南枝以永哀，向北风以饮泣，情无触而
不悲，思无戚而不集。